གསན་པ་ལ་བསྩནད་པ་ཞེས་པ་ལ་སོགས་ཡི་གེ་སྦྱོར་ཚུལ་གཅིག་ཏུ་མ་ངེས་པ་ལྟ་བུ་ཇི་སྙེད་ཅིག་མཐོང་རྒྱུ་ཡོད་པ་འདི་རིགས་ལ་དཔག་ན།སློབ་དཔོན་ཐུ་མིས་བོད་ལ་ཡི་གེའི་གསར་གཏོད་གནང་བ་དང་དུས་མཚུངས་བརྡ་སྤྲོད་པའི་གཞུང་ལུགས་བརྒྱད་དམ།ད་ཡོད་སུམ་རྟགས་ཏེ་དེང་སྐབས་རང་ཅག་གིས་སྦྱོང་སྤྱོད་བྱེད་བཞིན་པའི་བསྟན་བཅོས་འདི་ཡང་གསར་རྩོམ་མཛད་པར་གྲགས་པ་དེ།ཇི་ལྟར་བྱས་ཀྱང་འདྲ་པོ་དང་འགྲིག་པོ་རྩ་བ་ནས་མེད་པའི་དོགས་གཞི་ཞིག་ཆགས་རུང་སུ་ལའང་བརྗོད་མི་ཕོད་པ་དེ་མུར་གནས་ཐོག།ཏུན་ཧོང་ས་ཕུག་ནས་ཐོན་པའི་གནའ་བོའི་བོད་ཡིག་གི་ཁྲོད་ནས་སློབ་དཔོན་ཐུ་མིའི་ལོ་རྒྱུས་དང་།བརྡ་སྤྲོད་གཞུང་ལུགས་ཀྱི་དུམ་ཛར་འདྲ་རྙེད་དུ་རེ་བའི་འདུན་པ་ན་མར་བཅངས་ནའང་ད་ཕན་ནི་མཐོང་བ་ལྟ་ཅི།ཐོས་རྒྱུ་ཙམ་ཡང་མེད།འོན་ཀྱང་རང་ཅག་བོད་ཀྱི་ཡི་གེ་འདི་ནི་དབྱངས་གསལ་གྱི་གྲངས་ཆེས་ཉུང་བའི་སྒྲ་སྦྱོར་གྱི་ཡི་གེ་ཞིག་ཡིན་པར་བརྟེན་གང་ལྟར་འགོ་ཐོག་མ་ཉིད་ནས་སྒྲ་སྦྱོར་གྱི་གཞུང་ལུགས་རགས་པ་ཙམ་ཞིག་མེད་ཐབས་མེད་ལ་གནའ་དུས་ནས་དེ་ལ་འཕེལ་རིམ་འགའ་ཞིག་ཀྱང་མ་བྱུང་བ་ཅི་ལ་སྲིད།ད་ཕན་རང་གིས་མཐོང་བ་ནི་སྐྱ་རྗེ་བཙུན་བསོད་ནམས་རྩེ་མོའི་གསུང་བྱིས་པ་བདེ་བླག་ཏུ་འཇུག་པའི་རྣམ་བཤདཅེས་བོད་ཡིག་སྒྲ་སྦྱོར་ཀློག་ཐབས་ཀྱི་བསྟན་བཅོས་དེའི་ནང་དུ་ཡི་གེའི་སྐྱེ་གནས་བསྟན་པའི་མཇུག་ཏུ།སྔོན་གྱི་རྒན་པོ་དག་གིས་སྦྱར་བའི་ཡི་གེའི་མདོ་ཞེས་བྱ་བ་ལས།ཁོ་བོས་བཤད་པའི་བསྟན་བཅོས་འདི་དང་འབྱུང་གནས་མི་འདྲ་བ་ཡོད།མི་འདྲ་བ་གཉིས་པོ་གང་བདེན་ན།དེ་ནོར་འདི་བདེན་གང་ཡིན་པ།རང་ནི་ཁ་ལྕེ་ཡིད་ལ་དྲིས།ཚུལ་དེས་རྟོགས་པར་འགྱུར་རོ།